Nos maître Pierre officiaus de la court de Langres, faisons savoir à touz que an nostre presance por ce establi an lour persones mes sires Jofroiz de la Fertei, chevaliers, et ma dame Agnès de Beneure, feme au dit Jofroi et fille feu mon seignour Renaut d’Arsi, chevalier, ont queneu devant nos de lour bone volantei, an bone discretion, quil tienent an fié et an homaige a Maigni la vile, près de Semur en Ausois, quanquil ont an la dite vile an homes, an justise, an prez, an terres, an vignes et an totes autres choses quex quelles soient de l’enorable barom Robert duc de Borgongne, li quex fiez muet de par la dite Agnes, si con li diz Jofroiz et Agnès, sa feme, lont tesmoignié devant nos. En tesmoignaige de la quel chose, a la requeste du dit Jofroi et de sa feme nos avons mis an ces presentes letres le scel de la court de Langres. Ce fu fait lan Nostre Seignor. M.CC. sexante quatorze, ou mois de marz.